Naain Jerosaleeun cuhin Fasocoa beseta bitoaa cunacaauru aina cunacaauru
Curiecocuru tabaaurune Jesoso aina nerelanaa Ferifi rene turuhin:
“Jesoso coaana jerichaanura curaanaa”,
naaure.
(Nii Ferifite Calileea batane que nenaa Betesaaida cocoaichane.)
Nii janate Anderesi rai bihana jaun,
jiniiquiin cuhin Jesoso rai biha cuure.
Jesoso rai beeuruhane janate:
“Inae laen ecu tiha ohanune cojoinaca.
Canune inaraacha cohajei cachaneein neeun.
Ohanune baihate satiin curuaanaacuru curuaanaa niha caetia cureein Ofa Cana Coaunera”,
nae Jesoso.
Niritiinte,
“Esinaena rauhijiriin aitoon.
Charijieein teeinti lecuhejeein temueraeniha arosone,
omaroelanaala jerichanejeein ne.
Jana atane choae naluhane,
omarohin arajiin inacaain nefae.
Nii rijijieein techu ne cacha netonai.
Niicha jereeicha ichaa cachanete,
temueraeniha ne,
aiha arosone rijijieein jerichanejeein ne.
Nirijieeinte,
nechu jataain joaereein niha cureein.
Jana cha que casilanaala Cana Coaunera jerenohi ichaa cachanete,
Cana Coaunera bijiu tacaa cureein.
Jana,
ainihanete nitajiha cureeincha.
Quere tonorana jerera,
quere tonoraaine.
Nii quere tonoraerate,
nii cuhanune jaun niha cureein caniha.
Chaaen techu,
quere tonoraera,
Ofa rai coroaaenacai ichareein”,
nae Jesoso.
Nii baihate:
“Nererojoecaa jataain casuujua.
Chatohanerihanu coataara.
Nihei,
‘Cacorataaneeu Ofa,
casohin canu atinaauruhane coataa’,
naain erenaa nainihaaun,
nii coina cau turuhanune jaun”,
naane baihate,
“Ofa,
coaiteen iicha ichana jerei ichaain caa cachaauru notaacu,
aihute coaraain,
‘Caohatoha Cana Coaunerara’,
naaurumiin satiin cachaauru coaraaincha”,
naain Cana Inaca Cana Coaunera bajaa Jesosone janate dedeeu toniin:
“Inae ichacaaun cacoitucuuruhane coina.
Inae coaiteen icharichaaunni coaraain canu nichaaunne coitucuuruhane coina”,
naain toni dedeeu.
Naa dedeeu toniine jana:
“Arara jecha”,
naaure nii cuu neein aonajeeurera cachaauru.
Nii jana tabaauru:
“Cana Coaunera letonote aite”,
naauruhane jana:
“Coatiha canu rai aitohi.
Aonaquichene coinate inara rai aite.
Inae chauratane curuaanaa Moconajaaera aina jaoleneein neeururichaain inae Cana Coaunera coitucuuruhi.
Inae ecuun coroso que nihanunena,
satiin quesenetaaurera raa cureeunnicha”,
nae Cana Coaunera Calaohi Jesoso.
Niritohane ainate,
“Naaonjoaainte oha cureeincha”,
naain coitucuure satiin cachaauru.
Niritoha Jesosone jaunte:
“ ‘Onaachara nejeeinte nirijieein niha cureein Curisitora’,
naa canacaanu quiricha inoaesi cuhane natiin,
chatohaneeina coroso que ecuun nere nii cachaneein nejanoanaa.
Charijina nii cachaneein nejanoanaa ne”,
naauruha Cana Coaunera Calaohi Jesoso rai jana:
“Canune cacha cononeein neeun.
Basijiin reintiariinne inara aina neeorihun.
Quesenetaauche,
inae inara ratirihanune,
nocohenaana nitajeeichene coataa.
Cau jaiti nihanune cojoataa quesenetaauche,
canu cachaneein neeichene coina”,
naane baiha jianatoraain acaauru caje naasi Cana Coaunera Calaohi Jesoso.